En 56-årig mand er anholdt i forbindelse med gårsdagens brand på Hans Chr Høyrups Vej i Hjørring. Nordjyllands Politi kan tirsdag formiddag ikke oplyse nærmere, hvilket grundlag, manden er anholdt på, og efterforskningen pågår stadig. Derfor er det endnu uvist, om og i så fald hvornår manden vil blive fremstillet i grundlovsforhør. Der var tale om en overtændt bygning, som stod i flammer, og der skulle ekstra assistance fra station Hjørring og Sindal til at slukke branden i det afspærrede område. Det tog beredskabet flere timer, og først klokken 23.18 var de færdige og kunne køre fra stedet. Efterforsker bredt Nordjyllands Politi var også stadig til stede på adressen med både patruljer og efterforskere, hvor man undersøgte bredt. - Vi er til stede og arbejder stadig på adressen, hvor vi forsøger at finde årsagen til branden, mere kan vi på nuværende tidspunkt ikke sige, lød det mandag aften fra vagtchef Ole Buss. Der var tale om et ubeboet hus, som ikke har været beboet i et stykke tid. - Der er ingen tilskadekomne, da der er tale om et ubeboet hus, oplyste vagtchefen.

Opsummering:
Det tog Nordjyllands Beredskab fire timer at slukke branden i en bygning i Hjørring.